E. Antošová, poslankyňa: (2004-12-08):
Dzurindova vláda spustila taký spôsob takzvanej dôchodkovej reformy, ktorý, zdá sa, podkopáva tradičný priebežný spôsob dôchodkového poistenia. Táto vláda na jednej strane ustanovila od 1. 1. 2005 tri piliere dôchodkového poistenia, čiže priebežný, kapitalizačný a sporivý, ale rozporuplné vyjadrenia jej zástupcov naznačujú, že má strach, že druhý pilier odoberie peniaze prvému, ktorý má problémy s vyplácaním dôchodkov pre nedostatok prostriedkov už teraz. Na veľké napätia medzi nevyhnutnými potrebami a prostriedkami vyplývajúcimi z fiškálnej decentralizácie upozorňujú aj predstavitelia samosprávnych krajov. Za všetky by som rada spomenula niekoľko pripomienok, ktoré sformuloval poslanec Trnavského samosprávneho kraja. Podľa neho východiskom pri tvorbe návrhu rozpočtu na rok 2005 boli potreby zariadení, ktoré majú vzhľadom na niekoľkoročnú poddimenzovanosť rozpočtov výraznejší nárast. Na druhej strane príjmy po tejto decentralizácii budú nižšie, a preto sa obáva, že nezabezpečia samostatnosť a zodpovednosť územnej samosprávy pri rozhodovaní. Ďalej tento poslanec upozorňuje aj na to, že v rámci Trnavského samosprávneho kraja predstavuje modernizačný dlh v oblasti stredného školstva pred prechodom kompetencií 304 miliónov korún. Okrem toho majetkovoprávne nie je vysporiadaný ani majetok v desiatich školách a školských zariadeniach. Preto z uvedeného dôvodu nemôžu tieto školy predložiť projekty na využívanie prostriedkov z európskych fondov. Na úseku dopravy v celkovej predpokladanej strate vo verejnom záujme na rok 2005 zostane nevykrytá suma asi 20 miliónov Sk. Tento nárast je spôsobený napríklad zvýšením cien pohonných hmôt a spoplatnením ciest prvej triedy. V návrhu rozpočtu na rok 2005 sa vôbec neuvažuje s poskytnutím dotácie na mestskú pravidelnú dopravu osôb, ktorá bude presunutá do rozpočtov obcí. Na úseku zdravotníctva výška záväzkov, ktoré neprechádzajú do vlastníctva VÚC, je 649 miliónov korún. Od obdobia prechodu zdravotníckych zariadení do zriaďovateľskej pôsobnosti TSK vznikli záväzky, ktoré sú k 30. septembru vo výške 318 miliónov Sk. Trnavský samosprávny kraj nemá finančné zdroje na úhradu vzniknutých záväzkov. V oblasti sociálneho zabezpečenia chýba zase 7,5 miliónov korún pre dofinancovanie bývalých neštátnych zariadení. A takto podobne by som mohla predkladať dôkazy aj z iných vyšších územných celkov. Ak tomu všetkému prirátame disproporcie vládnych údajov s oficiálnymi údajmi Štatistického úradu a to najmä v oblasti stanovenia miery nezamestnanosti či počtu rodín žijúcich v Slovenskej republike na hranici chudoby a taktiež aj v stanovisku Asociácie zamestnávateľských zväzov a združení Slovenskej republiky adresovanú zásadnú kritiku, že predložený návrh štátneho rozpočtu, citujem: „dáva značné sumy na nerozvojové účely a menej na efektívne ciele zabezpečujúce rozvoj ekonomiky a zamestnanosti“. Alebo protest, ktorý sformulovali aj predstavitelia K8, či upozornenie Najvyššieho kontrolného úradu, ktorý okrem iného poukazuje na rizikové faktory rozpočtových vzťahov Slovenskej republiky a Európskej únie. Musím konštatovať, že predložený návrh rozpočtu na rok 2005 je pre nás, pre mňa osobne neprijateľný a nemôžem zaň hlasovať. Vážené kolegyne, vážení kolegovia, dovoľte zároveň, aby som predložila pozmeňujúci návrh, ako som už avizovala, a to k tlači č. 867, vládny návrh zákona o štátnom rozpočte na rok 2005 záväzné limity dotácií obciam na rok 2005, príloha č. 5. Po prvé, v prílohe č. 5 v tabuľke záväzné limity dotácií obciam na rok 2005 doplniť v časti B riadok pod písmenom e). Ministerstvo životného prostredia Slovenskej republiky, ochrana pred povodňami. Bežné výdavky 31 mil. Sk, kapitálové výdavky 0, spolu 31 mil. Sk. Nadväzne upraviť riadok spolu o toto zvýšenie takto: bežné výdavky 15 814 502 000 korún, kapitálové výdavky 271 429 000 korún, spolu 16 085 931 000 korún. Nadväzne na to upraviť z toho vyplývajúce výdavkové položky. Odôvodnenie tohto doplňujúceho návrhu. Národná rada Slovenskej republiky schválila zákon o ochrane pred povodňami. Zákon zjednocuje súčasné právne normy do jedného zákona a obsahuje aj nové prvky. Zásadnou zmenou je, že zákonom je na obce prenesený výkon štátnej správy v oblasti ochrany pred povodňami. Prenesený výkon štátnej správy na obce má byť podľa Ústavy Slovenskej republiky a zákona o obecnom zriadení financovaný štátom. Finančné zabezpečenie preneseného výkonu štátnej správy v oblasti ochrany pred povodňami návrh zákona o štátnom rozpočte na rok 2005 však nezohľadňuje. Združenie miest a obcí Slovenska požaduje, aby na prenesený výkon štátnej správy v oblasti ochrany pred povodňami boli obciam a mestám v štátnom rozpočte na rok 2005 poskytnuté dotácie. Výšku nákladov po získaní údajov z transparentnej skupiny miest a obcí kvantifikovalo Združenie miest a obcí Slovenska na 5,76 Sk na občana za rok. Pri počte 5 380 053 občanov Slovenskej republiky je to celkom 31 miliónov Sk. Uvedenú sumu žiadam zahrnúť do návrhu štátneho rozpočtu na rok 2005. Ďakujem za pozornosť.